
Text rozhodnutia
Súd: Krajský súd Trenčín Spisová značka: 17Co/446/2016 Identifikačné číslo súdneho spisu: 3816201618 Dátum vydania rozhodnutia: 24. 08. 2017 Meno a priezvisko sudcu, VSÚ: JUDr. Gabriela Janáková ECLI: ECLI:SK:KSTN:2017:3816201618.2 Uznesenie Krajský súd v senáte zloženom z predsedníčky senátu JUDr. Gabriely Janákovej a členov senátu Mgr. Zuzany Holúbkovej a Mgr. Ivana Kubínyiho v spore žalobcu: K. R. L., s.r.o., so sídlom F., V. 8, IČO: 35 831 154, právne zastúpeného JUDr. Jánom Šoltésom, advokátom so sídlom v Bratislave, Karadžičova 8, proti žalovanej: X. A., bytom T., M. C. XX/X, o zaplatenie sumy 472,84 eur s príslušenstvom, na odvolanie žalobcu proti rozsudku Okresného súdu Prievidza zo dňa 05.mája 2016, č.k. 15C/24/2016-27, takto r o z h o d o l : Rozsudok súdu prvej inštancie z r u š u j e a vec v r a c i a súdu prvej inštancie na ďalšie konanie. o d ô v o d n e n i e : 1. Napadnutým rozsudkom súd prvej inštancie žalobu o zaplatenie sumy 472,84 eur spolu s úrokom z omeškania 8,75% ročne zo sumy 472,84 eur od 07.04.2013 do zaplatenia zamietol a žalovanej náhradu trov konania nepriznal. V odôvodnení rozhodnutia uviedol, že spoločnosť Consumer Finance Holding, a.s uzatvorila so žalovanou dňa 14.02.2012 zmluvu o pôžičke, na základe ktorej poskytol žalobca žalovanej pôžičku 972 eur. Žalovaná mala pôžičku splácať v 60 mesačných splátkach po 16,20 eur a z tejto sumy uhradila 208,62 eur. Listom zo dňa 14.03.2013 označenom ako predžalobná upomienka vyzval žalovanú k okamžitej úhrade všetkých splátok jednorazovo, pričom žalovaná dlžné splátky neuhradila. Súd prvej inštancie po právnej stránke svoje rozhodnutie odôvodnil ust. § 1 ods. 2 zák.č. 129/2010 Z.z., § 101, § 103 Občianskeho zákonníka, § 5b zák.č. 250/2007 Z.z. o ochrane spotrebiteľa s tým, že žalobca sa domáhal plnenia, ktoré bolo dohodnuté v splátkach. Uviedol, že zmluva neobsahuje presný údaj o konečnej splatnosti úveru a taktiež nie je v súlade so zákonnou požiadavkou pri uvedení výšky a počtu splátok uvedený tento údaj. V zmluve sa ďalej nenachádza údaj o splatnosti mesačných splátok a v rámci nej istiny, úrokov a pod. a v zmluve nie sú jasne uvedené celkové náklady spotrebiteľa s úverom. Spotrebiteľský úver sa preto v zmysle § 11 ods. 1 písm. a), b) zákona č. 129/2010 Z.z. považuje za bezúročný a bez poplatkov. Ďalej súd uviedol, že posudzoval právo žalobcu s prihliadnutím na vznesenú námietku premlčania žalovanou a nakoniec aj v súlade s ust. § 5b zákona č. 250/2007 Z.z . aj z pohľadu, či jeho právo nie je premlčané. Súd mal za to, že žalobca vyhlásil mimoriadnu splatnosť úveru v zmysle ust. 565 Občianskeho zákonníka listom zo dňa 14.03.2013, kedy žalovaná bola preukázateľne v omeškaní so splátkou splatnou za mesiac január 2013, február 2013, marec 2013. Premlčacia doba je všeobecná - 3-ročná a v súlade s § 103 OZ, začína plynúť odo dňa splatnosti nezaplatenej splátky, teda v danom prípade najmenej splátkou splatnou v januári 2013 a nie samotným vyhlásením mimoriadnej splatnosti, resp. doručením žalovanej. Trojročná premlčacia doba teda uplynula v januári 2016 a pokiaľ žalobca podal žalobu dňa 10.02.2016, v tom čase už bol jeho nárok premlčaný. Súd preto žalobu v celom rozsahu zamietol. O náhrade trov konania súd rozhodol podľa § 142 ods. 1 O.s.p. a v spore úspešnej žalovanej náhradu trov konania nepriznal, pretože táto si žiadne trovy neuplatnila a zo spisu jej ani žiadne trovy nevyplývajú. 2. Proti tomuto rozsudku podal v zákonnej lehote prostredníctvom právneho zástupcu odvolanie žalobca, ktorý žiadal, aby odvolací súd rozsudok súdu prvej inštancie zrušil a vec vrátil na ďalšie konanie. Namietal, že súd prvej inštancie vec nesprávne právne posúdil a preto aj nedostatočne zistil skutkový stav veci. Mal za to, že súd prvej inštancie nárok posúdil ako premlčaný aplikáciou ust. § 103 druhá veta Občianskeho zákonníka, pričom pre tento prípad počiatok behu premlčacej doby celého uplatneného nároku súd aplikoval od splátky splatnej dňa 20.01.2013, teda prvej riadne a včas neuhradenej splátky. Tento právny názor je nesprávny. Poukázal na znenie § 103 veta druhá Občianskeho zákonníka, ktorý priamo odkazuje na § 565 Občianskeho zákonníka s tým, že z tohto ustanovenia vyplýva oprávnenie pre veriteľa žiadať zaplatenie celej pohľadávky pre nezaplatenie niektorej zo splátok dlžníkom riadne a včas, pričom toto právo môže veriteľ využiť len do splatnosti najbližšej splátky. Ak ho nevyužije, taká splátka sa premlčuje podľa jej pôvodnej splatnosti. On vyhlásil predčasnú splatnosť úveru listom zo dňa 14.03.2013 s tým, že odo dňa nasledujúceho po splatnosti v poradí 12. splátky, splatnej dňa 20.02.2013, začala plynúť premlčacia doba na uplatnenie práva ohľadom celého zvyšku nesplateného zosplatneného úveru. Súdne konanie začalo dňa 10.02.2016, teda pred uplynutím 3-ročnej premlčacej doby. Uviedol, že tento právny názor je podporený aj rozhodnutím Krajského súdu v Trenčíne sp. zn. 5Co/483/2014. Poukázal vo vzťahu k záveru o počiatku plynutia premlčacej doby aj na rozhodnutie NS ČR sp.zn. 21Cdo/456/2006 a 21Cdo/426/2005. 3. Žalovaná sa k podanému odvolaniu žalobcom písomne nevyjadrila. 4. Krajský súd ako súd odvolací vec preskúmal podľa § 379 a § 380 ods. 1 CSP bez nariadenia odvolacieho pojednávania podľa § 385 ods. 1 CSP a dospel k záveru, že rozsudok súdu prvej inštancie je potrebné podľa § 389 ods. 1 písm. c) CSP zrušiť a podľa § 391 ods. 1 CSP vec vrátiť súdu prvej inštancie na ďalšie konanie. 5. V prvom rade je potrebné uviesť, že dňa 01.07.2016 nadobudol účinnosť zák.č. 160/2015 Z.z. Civilný sporový poriadok (CSP), ktorý okrem iného zrušil zák.č. 99/1963 Zb. - Občiansky súdny poriadok (O.s.p.). Zároveň v prechodných ust. § 470 ods. 1, 2 CSP stanovil, že ak sa neustanovuje inak, platí tento zákon aj na konania začaté predo dňom nadobudnutia jeho účinnosti s tým, že právne účinky úkonov, ktoré v konaní nastali predo dňom nadobudnutia účinnosti tohto zákona zostávajú zachované. V zmysle tohto ustanovenia odvolací súd posudzoval včasnosť a dôvodnosť odvolania podaného žalobcom (dňa 29.06.2016) podľa ustanovení O.s.p., účinných v čase vydania rozhodnutia súdu prvej inštancie, ako aj podania odvolania. 6. V priebehu odvolacieho konania žalobca a spoločnosť Intrum Justitia Slovakia, s.r.o. navrhli, aby odvolací súd pripustil v zmysle ust. § 80 ods. 1,2 CSP zmenu na strane žalobcu tak, že na miesto doterajšieho žalobcu Consumer Finance Holding, a.s., vstúpi spoločnosť Intrum Justitia Slovakia, s.r.o., ktorému návrhu odvolací súd vyhovel uznesením zo dňa 25.05.2017, č.k.17Co/446/2016-55. 7. Súd prvej inštancie založil svoje zamietavé rozhodnutie na tom právnom názore, že predmetná zmluva je zmluvou spotrebiteľskou v zmysle § 52 ods. 1 OZ a zároveň aj zmluvou o spotrebiteľskom úvere a nárok žalobcu je premlčaný s prihliadnutím na ust. § 5b zák.č. 250/2007 Z.z. o ochrane spotrebiteľa. Premlčanie nároku posúdil podľa ust. § 101, § 103 Občianskeho zákonníka, kedy mal za to, že v prejednávanej veci došlo k zosplatneniu dlhu pre nezaplatenie splátok a premlčacia doba začína plynúť odo dňa splatnosti nezaplatenej splátky. K zosplatneniu teda došlo pre nezaplatenie splátky, a to prvej nezaplatenej splátky dňa 20.01.2013 a premlčacia doba uplynula v januári 2016. Žaloba bola podaná na súde dňa 10.02.2016 a v tom čase už bol nárok žalobcu premlčaný. 8. Odvolací súd však tento právny záver súdu prvej inštancie nepovažuje za správny. 9. V danej veci sa odvolací súd stotožňuje s konštatovaním súdu prvej inštancie, že právny vzťah založený medzi žalobcom ( právnym predchodcom) a žalovanou zo zmluvy zo dňa 14.02.2012 je vzťahom spotrebiteľským, ktorý bol založený spotrebiteľskou zmluvou. Je teda pravdou, že súd prvej inštancie na tento právny vzťah správne aplikoval ustanovenia Občianskeho zákonníka o premlčaní, čo zároveň ani nespochybňuje žalobca v odvolaní. Súd prvej inštancie mal následne za to, že k zosplatneniu došlo už pri nezaplatení prvej splátky dňa 20.01.2013 a preto 3-ročná premlčacia doba mala uplynúť v januári 2016 ( dňom 20.01.2016) s tým, že žaloba bola na súde podaná dňa 10.02.2016. 10. Podľa § 565 Občianskeho zákonníka, ak ide o plnenie v splátkach, môže veriteľ žiadať o zaplatenie celej pohľadávky pre nesplnenie niektorej splátky len, ak to bolo dohodnuté alebo v rozhodnutí určené. Toto právo však môže veriteľ použiť najskôr do splatnosti najbližšej nasledujúcej splátky. 11. Podľa § 103 Občianskeho zákonníka, ak bolo dohodnuté plnenie v splátkach, začína plynúť premlčacia doba jednotlivých splátok odo dňa zročnosti. Ak sa pre neplnenie niektorej zo splátok stal zročným celý dlh (§ 565), začne plynúť premlčacia doba odo dňa zročnosti nesplnenej splátky. 12. Podľa § 53 ods. 9 Občianskeho zákonníka, ak ide o plnenie zo spotrebiteľskej zmluvy, ktoré sa má vykonať v splátkach, môže dodávateľ uplatniť právo podľa § 565 najskôr po uplynutí troch mesiacov od omeškania so zaplatením splátky a keď súčasne upozornil spotrebiteľa v lehote nie kratšej ako 15 dní na uplatnenie tohto práva. 13. Pri plnení dohodnutom v splátkach platí, že každá splátka predstavuje samostatné plnenia, a preto pre každú splátku začína plynúť premlčacia doba podľa § 103 veta prvá Občianskeho zákonníka samostatne. Deň zročnosti jednotlivých splátok vyplýva z dohody strán o splátkach, ktorá je súčasťou zmluvy o pôžičke a od dohodou stanoveného dňa splatnosti jednotlivých splátok pôžičky začína plynúť premlčacia doba jednotlivých splátok. Dohoda medzi veriteľom a dlžníkom o splnení pôžičky v splátkach umožňuje veriteľovi, aby od dlžníka požadoval vždy iba nezaplatenie tej splátky, ktorá sa stala zročnou. Ust. § 565 Občianskeho zákonníka umožňuje veriteľovi a dlžníkovi dohodnúť, že ak dlžník nesplní niektorú splátku pôžičky, tak sa stane zročným celý dlh a veriteľ môže žiadať dlžníka o zaplatenie celého dlhu vzniknutého zo zmluvy o pôžičke. Bez dohody veriteľ nemá toto právo. 14. Z obsahu zmluvy o poskytnutí pôžičky uzavretej medzi žalobcom (právnym predchodcom) a žalovanou, ani zo všeobecných obchodných podmienok, ktoré sú súčasťou tejto zmluvy nevyplýva, že by strany dohodli možnosť zaplatenia celej pohľadávky, t.j. zročnosť celého dlhu pre nesplnenie niektorej splátky a tak možnosť vyhlásenia mimoriadnej splatnosti pôžičky. 15. Súd prvej inštancie mal preto posudzovať prípadné premlčanie pohľadávky žalobcu len podľa § 103 veta prvá Občianskeho zákonníka, podľa ktorého každá splátka predstavuje samostatné plnenie a preto pre každú splátku začína plynúť premlčacia doba odo dňa jej zročnosti. V prejednávanej veci bol potom predčasný záveru súdu prvej inštancie, ktorý mal za to, že nezaplatenie prvej splátky, splatnej dňa 20.01.2013 spôsobilo zročnosť celého dlhu. Len zo samotnej predžalobnej upomienky zo dňa 14.03.2013 nie je zrejmé, neuhradenie ktorej splátky by malo byť dôvodom vyhlásenia predčasnej splatnosti. Záver súdu prvej inštancie v tom smere, že to bola práve splátka zo dňa 20.01.2013 nezodpovedá vykonaným dôkazom. V prípade, že nie je preukázané inak, je potrebné považovať za nesplnenú splátku, odo dňa zročnosti ktorej začne plynúť premlčacia doba podľa § 103 veta druhá Občianskeho zákonníka, splátku zročnú bezprostredne pred zosplatnením. Aj keď v prípade spotrebiteľských zmlúv zákon ukladá súdu skúmať premlčanie ex offo, skutkové okolnosti vedúce k záveru o premlčaní by mala preukazovať tá strana, ktorej je premlčanie na prospech. Tým však nie je dotknuté ust. § 295 CSP. 16. Preto bude úlohou súdu prvej inštancie opätovne posúdiť otázku premlčania, zaoberať sa tým, či vyhlásenie predčasnej splatnosti žalobcom (právnym predchodcom) bolo v súlade so zákonom a teda, či bolo platné, prípadne súd posúdi platnosť samotnej zmluvy medzi žalobcom (právnym predchodcom) a žalovanou a naplnenie zákonných náležitostí zmluvy o spotrebiteľskom úvere a po vyhodnotení týchto skutočností súd prvej inštancie vo veci opätovne rozhodne a zároveň rozhodne aj o trovách odvolacieho konania tak, ako to predpokladá ust. § 396 ods. 3 CSP. 17. Z týchto dôvodov odvolací súd rozsudok súdu prvej inštancie zrušil a vec vrátil súdu prvej inštancie na ďalšie konanie. 18. Toto rozhodnutie bolo prijaté senátom krajského súdu jednomyseľne. Poučenie: Proti tomuto uzneseniu odvolanie nie je prípustné. Proti rozhodnutiu odvolacieho súdu j e p r í p u s t n é dovolanie, ak to zákon pripúšťa (§ 419 C.s.p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancie. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolania musia byť spísané advokátom (§ 429 ods. 1 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.).

